钦定古今图书集成/明伦汇编/闺媛典/第133卷 > 朱氏二女
## 钦定古今图书集成/明伦汇编/闺媛典/第133卷 > 朱氏二女

按《建宁县志》：“朱氏二女，一名祥，父伯宗，一名庄，父伯
义。祥归义士甯宗佩。正统戊辰，祥方娠，沙寇乱，宗佩
率乡民往御，被执死之。时贼势甚炽，祥诣宗佩死所，
舆尸归。瘗无子，娠生女，家产为族人所踞，祥隐忍不
较，淡薄自守。族人又欲夺其志，祥曰：‘吾夫死于贼，吾
未即从。死者以有遗腹，冀生子延后。今虽女，亦可择
婿，终一世烝尝，何忍弃之’？”竟完其节。庄归永城保黄
端，端领正统丁卯乡荐，会试没于京。柩至，庄触柩欲
死，家人力止之。时年十九，止一女，誓不二志，以礼自
防。或欲夺其志，庄曰：“若不谅吾心，有死而已。”卒不变
节。